*Poštujući Ustav Bosne i Hercegovine, Ustav Federacije Bosne i Hercegovine i Ustav Bosansko-podrinjskog kantona Groažde,*

*Polazeći od svojih ustavnih ovlaštenja, kao nosilac zakonodavne vlasti u Bosansko-podrinjskom kantonu Goražde,*

*Uzimajući u obzir geografske, ekonomske i historijske osobenosti Bosansko-podrinjskog kantona Goražde, te dostignuti stepen ekonomskog i društvenog razvoja,*

*Podsjećajući da deset ravnopravnih kantona čine Federaciju Bosne i Hercegovine,*

*Skupština Bosansko-podrinjskog kantona Goražde iskazuje svoj politički stav u odnosu na donošenje novog Zakona o pripadnosti javnih prihoda u F BIH i d o n o s i:*

***D E K L A R A C I J U***

*Bosansko-podrinjski kanton Goražde podržava inicijativu za donošenje novog Zakona o pripadnosti prihoda u F BiH uz potpuno uvažavanje člana III tačka 3 Ustava Federacije BiH kojim je utvrđeno da će u vršenju svojih nadležnosti, kada se radi o zakonima i drugim propisima koji su obavezujući na području cijele Federacije, federalna vlast postupati uzimajući u obzir kantonalne nadležnosti, različite situacije u pojedinim kantonima i potrebu za fleksibilnošću u provođenju.*

*Prilikom donošenja novog Zakona, zahtjeva se da isti novom raspodjelom omogući da svi kantoni mogu finansirati osnovne ustavne nadležnosti.*

*U novom Zakonu, pored demografskih i geografskih kriterija potrebno je da se uzmu u obzir i drugi kriteriji kao što su: stanje u oblasti socijalne i zdravstvene zaštite, pokrivenost uvoza sa izvozom, historijski i drugi kriteriji koji će na pravičan način tretirati raspodjelu javnih prihoda na način da se omogući srazmjerno i podjednako zadovoljenje potreba stanovništva odnosno pružanje usluga i obezbjeđenje približno istog standarda života za sve kantone u F BiH.*

*Tražimo da se zadrže ponderi kao dio korektivnog mehanizma u postizanju ravnomjerne raspodjele i kao dio historijskog kriterija u pogledu stepena razvijenosti pojedinih kantona, počev od njihove uspostave pa do danas, uzimajući i stepen ratne devastacije.*

*Isto tako kada je u pitanju demografski kriterij, treba uzeti u obzir i visinu sredstava po glavi stanovnika koju od indirektnih poreza dobiju općine u sastavima kantona uz uvažavanje činjenice da dvije od tri općine koje su u sastavu Bosansko-podrinjskog kantona Goražde imaju prihode od indirektnih poreza među najnižim u Federaciji BiH.*

*Bosansko-podrinjski kanton Goražde zahtjeva da, do donošenja novog Zakona o pripadnosti javnih prihoda, Vlada Federacije BiH odnosno Ministarstvo za finansije F BiH revidira Upustvo o određivanju učešća kantona i jedinica lokalne samouprave u prihodima od indirektnih poreza i način raspoređivanja tih prihoda za 2016.godinu.*

*Skupština Bosansko-podrinjskog kantona Goražde traži od Vlade Federacije BiH da se što prije uradi kriterij za raspodjelu grant sredstava nižim nivoima vlasti - kantonima sa posebnim osvrtom na Bosansko- podrinjski kanton Goražde.*

*Skupština Bosansko- podrinjskog kantona Goražde traži od Vlade Federacije BiH da se izvrši raspodjela grant sredstava i da se što hitnije uplate grant sredstava za Bosansko-podrinjski kanton za 2016. godinu radi nesmetanog finansiranja Bosansko- podrinjskog kantona Goražde.*

*PREDSJEDAVAJUĆA SKUPŠTINE*

*Broj:\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Goražde, 14.06.2016. godine* *Aida Obuća*